
Görögország válaszúton

A nemzetközi média jó ideje hangos a görögországi eseményektől. Hol a lehetséges államcsőd, hol a monetáris unióból való kilépés/kiléptetés, hol a görög választások tartják izgalomban az európai közvéleményt.
Vajon ezek pusztán a média által „feltupírozott” hírek csupán, vagy a mediterrán ország régóta felszín alatt húzódó, s a pénzügyi-gazdasági válság hatására nyíltan a felszínre törő valós problémái? Milyen korábbi okokra vezethető vissza a görög gazdaság instabilitása és melyek az elmúlt két-három év aktuális kihívásai? A dolgozat ennek a kérdéskörnek az áttekintésére és a válságkezelési forgatókönyvek felvázolására törekszik.
A dolgozat bevezető része röviden áttekinti a görög társulási/csatlakozási folyamat sajátosságait, különös figyelemmel a felzárkózás szempontjából leginkább problematikus területekre. Bemutatja a Görögország és a Közösség között rendszeresen fellépő feszültségforrásokat, majd ezt követően 2009-től folyamatosan mélyülő válság fő összetevőit. A dolgozat a Görögország jövőjével kapcsolatos viták, forgatókönyvek, reformkoncepciók összehasonlító elemzésével zárul.
A görög eset jól szemlélteti az Európai Unió és az euróövezet jövőjével kapcsolatos problémákat csakúgy, mint az unión belüli „mag” – és „periféria”országok közötti érdekkonfliktusokat. Sikeres megoldása arra is választ adhat, milyen integrációs modell (két-, három-, többsebességes) lehet a jövő Európai Uniójának útja.
A dolgozat megállapításai a hazai és nemzetközi szakirodalom elemzéséből levont tanulságokra, valamint a görög egyetemisták által kitöltött kérdőívek elemzésére támaszkodnak.

